KOMISIJOS REGLAMENTAS (EB) Nr. 341/2006
2006 m. vasario 24 d.
patvirtinantis Tarybos reglamente (EB) Nr. 577/98 numatyto nelaimingų atsitikimų darbe ir su darbu susijusių sveikatos problemų 2007 m. ad hoc modulio specifikacijas ir iš dalies keičiantis Reglamentą (EB) Nr. 384/2005
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. kovo 9 d. Tarybos reglamentą (EB) Nr. 577/98 dėl darbo jėgos atrankinio tyrimo organizavimo Bendrijoje (1), ypač į jo 4 straipsnio 2 dalį,
kadangi:
(1)
Į 2005 m. kovo 7 d. Komisijos reglamentą (EB) Nr. 384/2005, patvirtinantį 2007-2009 metų ad hoc modulių programą dėl darbo jėgos atrankinio tyrimo, numatyto Tarybos reglamentu (EB) Nr. 577/98 (2), įtraukiamas nelaimingų atsitikimų darbe ir su darbu susijusių sveikatos problemų ad hoc modulis.
(2)
2002 m. birželio 3 d. Tarybos rezoliucijoje Nr. 2002/C 161/01 dėl naujos Bendrijos sveikatos ir saugumo darbe strategijos 2002-2006 m. (3) Komisija ir valstybės narės raginamos kartu derinti statistinius duomenis apie nelaimingus atsitikimus darbe ir profesines ligas, kad būtų galima naudotis palyginamaisiais duomenimis ir jais remiantis atlikti objektyvų priemonių, pradėtų taikyti pagal naująją Bendrijos strategiją, poveikio ir veiksmingumo įvertinimą.
(3)
1989 m. birželio 12 d. Tarybos direktyvoje 89/391/EEB dėl priemonių darbuotojų saugai ir sveikatos apsaugai darbe gerinti nustatymo (4) teigiama, kad darbdaviai turi sudaryti nelaimingų atsitikimų darbe, dėl kurių darbuotojas tampa nedarbingu daugiau kaip tris darbo dienas, sąrašą ir atsakingoms valdžios institucijoms rengti nelaimingų atsitikimų darbe, nuo kurių nukentėjo darbuotojai, ataskaitas pagal nacionalinius įstatymus ir (arba) praktiką. 2003 m. rugsėjo 19 d. Rekomendacijoje 2003/670/EB dėl Europos profesinių ligų sąrašo (5) Komisija rekomendavo, kad valstybės narės užtikrintų, jog apie visus profesinių ligų atvejus būtų pranešta, be to, jos turėtų palaipsniui rengti Europos planą atitinkančius statistinius duomenis apie profesines ligas, atsižvelgdamos į Europos profesinių ligų statistinių duomenų derinimo sistemos srityje nuveiktą darbą. 2002 m. kovo 11 d. Komisijos komunikate dėl Bendrijos naujos sveikatos ir saugos darbe strategijos 2002-2006 m. (6) pabrėžiama, kad statistinė informacija turėtų apimti ne tik pripažintus nelaimingus atsitikimus darbe ir profesines ligas, jų priežastis bei pasekmes, bet taip pat turėtų supažindinti su kai kuriais kiekybiškai įvertinamais aspektais, susijusiais su tokiais darbo aplinkos veiksniais, kurie galėtų kelti problemų. Be to, turėtų būti sudarytos galimybės gauti statistinius duomenis apie naujus reiškinius, kaip antai, su stresu susijusius nusiskundimus arba su raumenimis bei kaulais susijusias problemas.
(4)
Taip pat svarbu atnaujinti Reglamento (EB) Nr. 384/2005 priedo 1 dalyje nurodytą specifikaciją dėl atrankos, siekiant užtikrinti, kad ad hoc modulio tyrimui naudojama imtis būtų kuo išsamesnė.
(5)
Šiame reglamente numatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 384/2005 priedo 1 dalyje reikalaujamas išsamus informacijos, kuri turi būti surinkta 2007 m. pagal nelaimingų atsitikimų darbe ir su darbu susijusių sveikatos problemų ad hoc modulį, sąrašas yra toks, kaip nustatyta šio reglamento priede.
2 straipsnis
Reglamento (EB) Nr. 384/2005 priedo 1 dalies punktas „Atranka“ keičiamas taip:
„Imtis: Tikslinę šio modulio imties grupę sudaro 15 metų ir vyresni asmenys.“.
3 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. vasario 24 d.